Kathleen Sebelius

Kathleen Gilligan Sebelius (født 15. mai 1948 i Cincinnati i Ohio) er en amerikansk demokratisk politiker. Hun var USAs helse- og omsorgsminister i Barack Obamas regjering fra 2009 til 2014, etter å ha vært guvernør i delstaten Kansas fra 2003 til 2009.

 Familiebakgrunn og yrkeskarrière 
Hun ble født i Cincinnati som datter av Mary Kathryn (født Dixon) og tidligere kongressmann og guvernør John J. Gilligan. Familien er katolikker av irsk herkomst. Hun er gift med den føderale dommeren K. Gary Sebelius, sønn av tidligere kongressmann Keith Sebelius.

Kathleen Sebelius har bachelorgrad i statsvitenskap fra Trinity Washington University og mastergrad i offentlig administrasjon fra University of Kansas. Hun har vært bosatt i Kansas siden 1974. Sebelius var direktør og sjeflobbyist for Kansas Trial Lawyers Association 1977–1986.

 Politisk arbeid 
Sebelius var valgt til Kansas' lovgivende forsamling fra Topeka 1986–1994, og ledet utvalget for føderale spørsmål. I 1994 vant hun overraskende valget om å bli delstatens forsikringskommisjonær, med ansvar for å føre tilsyn med private forsikringsselskaper. Hun var den første demokraten som hadde blitt valgt til denne posisjonen på 1900-tallet. Sebelius satt i vervet frem til hun ble valgt til guvernør i 2002. Hun ble valgt til guvernør foran republikaneren Tim Shallenburger med 53 mot 45 % av stemmene, senere gjenvalgt i 2006 med 57,8 mot 40,5 % av stemmene.

Sebelius ble kåret til en av USAs fem beste guvernører i en artikkel i Time i 2005.Amanda Ripley og Karen Tumulty. «America's 5 Best Governors» , Time Magazine, 13. november 2005 Det første problemet Sebelius håndterte, var et budsjettunderskudd på 1,1 milliard dollar. Dette løste hun ved å selge 700 biler som delstaten eide, men ikke brukte, og forbød det offentlige å kjøpe flere. Inntektene fra bilsalget var små, men det viste at hun visste å gjennomføre sparetiltak. Senere ble det offentlige pålagt å gå sammen ved innkjøp av datamaskiner, og hjemmehjelper måtte gå i sine egne bukser fremfor bukser utlevert fra det offentlige. Til slutt hadde Sebelius klart å stabilisere budsjettet allerede i sitt første år som guvernør, uten å måtte øke skattene eller kutte i bevilgningene til utdanningssystemet.

Etter Barack Obamas nominasjon som presidentkandidat i 2008 var Sebelius på tale som visepresidentkandidat. Dette var særlig på grunn av hennes stilling som demokratisk guvernør med så store marginer i en hovedsakelig republikansk delstat. I 2009 ble det kjent at hun hadde akseptert å bli helse- og omsorgsminister i Barack Obamas regjering.Ed Henry. «Officials: Sebelius to be Obama's pick for HHS» , CNN, 28. februar 2009 I Kansas var hun imidlertid ønsket av demokrater som kandidat til Senatet samme år. Om hun hadde blitt valgt, ville hun blitt den første demokratiske senatoren fra Kansas siden 1932.NTB. «Hun kan bli Obamas helseminister», Dagbladet, 1. mars 2009 Hun ble godkjent som helse- og omsorgsminister av Senatet den 28. april.

 Referanser 

 Eksterne lenker 

 Biografi  hos Helse- og omsorgsdepartementet

Kategori:USAs helseministre
Kategori:Barack Obamas regjering
Kategori:Guvernører i Kansas
Kategori:Personer fra Cincinnati
Kategori:Personer fra USA av irsk opphav